Suņu ilzīte

Suņu ilzīte (Anthemis cotula) ir ilzīšu suga, kuras sākotnējais izplatības areāls ir Dienvideiropā, taču mūsdienās tā ir ieviesusies visā Eiropā (neiekļaujot lielu daļu Ziemeļeiropas) un citos kontinentos. Latvijā suga ir sastopama ļoti reti, galvenokārt valsts austrumdaļā, kur atsevišķi eksemplāri aug uz dzelzceļiem.

 Apraksts 
Suņu ilzīte ir viengadīgs, 15—50 cm garš lakstaugs ar stāvu, stīvu, zarainu un parasti kailu stublāju. Augam raksturīga sevišķi nepatīkama smaka, kas sajūtama uzreiz. Lapas ir 2—3,5 cm garas, vairākkārt plūksnaini dalītas šauri lancetiskās vai lineārās plūksnās. Uz stublāja lapas pamīšus, diezgan blīvi. Vīkala lapas strupas, apmatotas, vairākās rindās. Ziedu kurvīši ir nelieli, īsu ziedkātu galos, pa vienam daudzo zaru galā. Kurvīša ārmalā ir balti, galā trīszobaini sievišķie mēlziedi, bet centrā dzelteni divdzimumu stobrziedi. Baltajiem ziediem bieži nav drīksnas, dzelteno stobrziedu irbulis parasti īsāks nekā stobrzieda vainags, plēkšņlapiņas lineāras un strupas, atrodas tikai kurvīša gultnes centrā. Auglis ir ovāls un kārpains sēklenis. Zied no jūnija vidus līdz augustam.

 Atsauces 

 Ārējās saites 

Kategorija:Ilzītes
Kategorija:Latvijas flora